En bioloxía, un **clepton** (abeviado **kl.**, de *klepton*) e un **sinclepton** (abreviado **sk.**, de *sinklepton*) é unha especie que necesita a contribución doutro taxon biolóxico (normalmente dunha especie que está estreitamente relacionada coas especies cleptónicas) para completar o seu ciclo reprodutor. Tipos específicos de cleptons son os *cigocleptons*, que se reproducen por cigoxénese, os *xinocleptons*, que se reproducen por xinoxénese e os *ticocleptons*, que se reproducen por unha combinación de ambos os sistemas. O termo deriva da palabra grega, *kleptein*, 'roubar'.

A reprodución cleptoxénica pode orixinar tres posibles resultados. Unha femia unisexual pode simplemente activar a división celular no ovo pola presenza de esperma do macho sen incorporar nada do material xenético masculino. Isto ten como resultado a produción de proxenie clonal. Outra posibilidade é que a femia incorpore o esperma do macho (co seu material xenético) no ovo, pero pode facelo sen escindir nada do seu propio material xenético feminino, o cal orixina un incremento dos niveis de ploidía, que vai desde a triploidía á pentaploidía en individuos silvestres. Finalmente, a femia tamén ten a opción de substituír algo do seu material xenético feminino polo do macho, resultando un "híbrido" de seleccións ou combinacións sen incrementar a ploidía.

Exemplo nas píntegas
--------------------

Na natureza cinco especies de píntegas *Ambystoma* contribúen a un complexo unisexual que se reproduce por unha combinación de xinoxénese e cleptoxénese, que son: *A. tigrinum*, *A. barbouri*, *A. texanum*, *A. jeffersonium* e *A. laterale*. Atopáronse na natureza unhas vinte combinacións xenómicas, que van desde individuos "LLJ" (dous xenomas de *A. laterale* e un de *A. jeffersonium*) a individuos "LJTi" (un xenoma de *A. laterale*, outro de *A. jeffersonium* e outro de *A. tigrinum*). Porén, cada combinación contén a información xenética da especie *A. laterale* e a análise de ADN mitocondrial indicou que estas especies unisexuais diverxeron moi probablemente dun individuo de *A. barbouri* hai uns 5 millóns de anos, facendo que sexa a especie de vertebrado unisexual máis antiga da Terra

O feito de que estas píntegas perisistiran durante tan longo tempo é salientable, xa que contradí a noción de que a maioría das liñaxes asexuais se orixinaron cando as condicións eran boas e desapareceron rapidamente. Argumentouse que esta persistencia débese moito máis probablemente á estratexia de "substitución de xenoma" antes mencionada que acompaña a reprodución cleptoxénica. Substituír unha porción do xenoma materno co ADN parental na descendencia permitiu que os individuos unisexuais "actualicen" o seu material xenético co tempo. Esta faceta da cleptoxénese foi recentemente avaliada por investigacións xenéticas, que indican que non hai ningún xenoma ancestral de *A. laterale* que se manteña dun individuo unisexual ao seguinte e que non hai un xenoma "L" específico que se encontre con máis frecuencia que outros. O material xenetico "L" encontrado nestas píntegas tamén evolucionou para ser substancialmente único con respecto aos xenomas sexuais.

Outras especies estudadas que mostran esta propiedade inclúen as ras *Pelophylax*.

Notas
-----

1. ↑  Dubois, A.; Günther, R. (1982). "Klepton and synklepton: two new evolutionary systematics categories in zoology". *Zoologische Jahrbücher, Abteilung für Systematik, Ökologie & Biologie der Tiere* **109**: 290–305.
2. ↑  Bogart, J (2009). "An examination of intergenomic exchanges in A. laterale-dependent unisexual salamanders in the genus *Ambystoma*". *Cytogenetic and Genome Research* **124** (04): 44–50. ISSN 1800-427X. PMID 19372668. doi:10.1159/000200087.
3. 1 2  Dubois, Alain (2011). "Describing a new species". *Taprobanica: The Journal of Asian Biodiversity* **2** (1): 6. ISSN 1800-427X. doi:10.4038/tapro.v2i1.2703.
4. ↑  Gordh, Gordon; Headrick, David (2011). *A Dictionary of Entomology* (2 ed.). CABI. Klepton, p.769. ISBN 9781845935429.
5. 1 2 3  Bogart, J (2013). "Genetic and genomic interactions of animals with different ploidy levels". *Cytogenetic and Genome Research* **140** (04): 117–136. ISSN 1800-427X. PMID 23751376. doi:10.1159/000351593.
6. ↑  Bogart, J (2007). "Unisexual salamanders (genus *Ambystoma*) present a new reproductive mode for eukaryotes". *Genome* **50** (2): 119–136. PMID 17546077. doi:10.1139/G06-152.
7. ↑  Bi, K (2010). "Time and Time again: unisexual salamanders (genus *Ambystoma*) are the oldest unisexual vertebrates". *BMC Evolutionary Biology* **10** (1): 238. ISSN 1800-427X. PMC 3020632. PMID 20682056. doi:10.1186/1471-2148-10-238.
8. ↑  Lodé, T (2012). "Adaptive Significance and Long-Term Survival of Asexual Lineages" (PDF). *Evolutionary Biology* **40** (3): 450–460. doi:10.1007/s11692-012-9219-y.

Véxase tamén
------------

### Outros artigos

* Apomixe gametofítica, un fenómeno nas plantas que require a fertilización do endospermo, pero a reprodución é clonal.

|  |  |
| --- | --- |
| Control de autoridades | 
* Wd: Q931051
* MAG: 2776272038

 |